24.2.2022
DA
Den Europæiske Unions Tidende
L 45/1469 KOMMISSIONEN PILOTPROJEKTER
KAPITEL PP 07 — INVESTERING I MENNESKER, SOCIAL SAMHØRIGHED OG VÆRDIER (fortsat) PP 07 22
(fortsat)
PP 07 22 01
(fortsat) Anmærkninger
Europas kulturarv har i al sin mangfoldighed enorm værdi for europæerne, deres samfund og deres livsmiljøer, både i byer og i landdistrikter.
Som sådan er den et vigtigt aktiv for Europas fremtid.
Den bygger bro mellem vores fortid, nutid og fremtid ved at forbinde folk, herunder unge, på tværs af grænser, kulturer og generationer og styrker vores følelse af stolthed og tilhørsforhold (både på lokalt og europæisk plan).
Den fremmer ligeledes social samhørighed og inklusion og bidrager til bæredygtig udvikling, især ved at spille en nøglerolle i klimaindsatsen samt de grønne og digitale omstillinger af vores livsstil.
Det succesrige europæiske år for kulturarv i 2018 med sin hidtil usete mobilisering af aktører inden for kulturarvsområdet – såvel offentlige som private – på alle niveauer og på tværs af hele kontinentet, herunder kandidatlande, viste med al tydelighed kulturarvens potentiale, når det kommer til at øge borgernes bevidsthed om og engagement i det europæiske projekt baseret på fælles historie og værdier, især blandt de yngre generationer.
Formålet med pilotprojektet er korrekt og effektivt at bevare arven fra det europæiske år for kulturarv 2018 ved at støtte oprettelsen af et "europæisk kulturarvscenter" som en uafhængig platform for meningsdannelse og viden, der samler alle interessenter inden for kulturarvsområdet.
Kommissionens ekspertgruppe om kulturarv vil lede arbejdet, så der sikres en sammenhængende og integreret indsats med Kommissionen (GD EAC) til gavn for en kontinuerlig og styrket dialog og handling fra alle EU-institutioner og interesserede parter.
Pilotprojektet vil søge at styrke borgernes engagement (især den unge generation) i Europas kulturarv.
Dette vil kunne opnås ved at integrere unge i alle platformens aktiviteter.
På nuværende tidspunkt er der et stort antal forskellige interessenter inden for kulturarvsområdet, men de er stadig fragmenterede, hvorfor der er brug for en stærkere koordinering.
Alle vil således kunne få enormt gavn af et permanent og dynamisk "center", der løbende og på en fleksibel og omkostningseffektiv måde fremmer synergier mellem forskellige projekter (hvoraf mange finansieres af EU-programmer), forskellige EU-politiske programmer, som har en direkte eller indirekte indvirkning på kulturarven, og forskellige kulturarvsrelaterede initiativer og bedste praksis udviklet af interessenter inden for kulturarvsområdet på alle forvaltningsniveauer (lokalt, regionalt, nationalt, europæisk og internationalt).
Et sådant "europæisk kulturarvscenter" vil tjene interesserne og afspejle bekymringerne for hele "kulturarvsøkosystemet", der omfatter materiel, immateriel og digital kulturarv, men bør også skabe synergier med alle andre relevante politikområder såsom miljø, klimaindsats, udvikling af byer og landdistrikter, forskning, innovation, uddannelse såvel som eksterne forbindelser.
Hovedformålet med en sådan platform vil være at samle stemmer, kræfter og ressourcer – både offentlige og private – til fordel for en helhedsorienteret og integreret tilgang til kulturarvspolitikker på alle niveauer, især på EU-niveau, og sikre, at alle relevante EU-politikker og nationale politikker og prioriteter behørigt indarbejder en kulturarvsdimension.
Ved at gøre dette skal den respektere de tværgående prioriteter for: — Inklusivitet, mangfoldighed og lighed, især ved at søge at nå ud til unge gennem kommunikationskampagner, engagerende og indflydelsesrige projekter såvel som uddannelsesmuligheder. — Grøn omstilling og bekæmpelse af klimaændringer, især ved at mobilisere interessenter inden for kulturarvsområdet til at tage fat på det yderst presserende spørgsmål om klimaændringer og kulturarv, både som en trussel mod kulturarven og som en mulighed for at udarbejde tilpasningsforanstaltninger og afbødende foranstaltninger.